CELEX: 52014PC0720
Language: et
Date: 2015-02-24
Title: Ettepanek: NÕUKOGU OTSUS millega tunnistatakse kehtetuks nõukogu otsus 77/706/EMÜ ühenduse eesmärgi kohta vähendada primaarenergia allikate tarbimist toornafta ja naftatoodete tarneraskuste korral ning komisjoni otsus 79/639/EMÜ, millega sätestatakse nõukogu otsuse 77/706/EMÜ üksikasjalikud rakenduseeskirjad

EUROOPA KOMISJON
            Brüssel,24.2.2015
            COM(2014) 720 final
            2014/0342(NLE)
            Ettepanek:
            NÕUKOGU OTSUS
            millega tunnistatakse kehtetuks nõukogu otsus 77/706/EMÜ ühenduse eesmärgi kohta vähendada primaarenergia allikate tarbimist toornafta ja naftatoodete tarneraskuste korral ning komisjoni otsus 79/639/EMÜ, millega sätestatakse nõukogu otsuse 77/706/EMÜ üksikasjalikud rakenduseeskirjad
            
               
         
         
            
               SELETUSKIRI
            
            
               1.ETTEPANEKU TAUST
            
            
               Nõukogu otsuse 77/706/EMÜ kohaselt võib komisjon tarneraskuste korral seada eesmärgiks vähendada 10% naftatoodete tarbimist ning liikmesriikidel tuleb võtta kõik sobivad meetmed, et oma tarbimist vastavalt vähendada. Nimetatud otsuses ja komisjoni otsuses 79/639/EMÜ on kehtestatud keerulised eeskirjad nafta tarbimise vähendamiseks tarneraskuste korral. Neid ei ole tegelikult siiani kasutatud. Nimelt ei ole komisjon siiani seadnud ühendusele eesmärki vähendada naftatoodete tarbimist.
            
            
               Kõnealune õigusakt on põhimõtteliselt kooskõlas 1974. aasta rahvusvahelise energiaprogrammiga, Rahvusvahelise Energiaagentuuri (energiaagentuur) asutamislepinguga, millega energiaagentuuri liikmesriikidelt nõuti tarbimist piiravate meetmete rakendamist, et vähendada tarbimist 7 või 10 %, kui mainitud riikide rühm vähendab tarneid vähemalt vastavalt 7 või 12 %.
            
            
               Nafta tarneraskuste korral võib olukorra lahendamiseks tarneid suurendada (varude vabastamise või omamaise toodangu suurendamisega) või tarbimist vähendada (tarbimist piiravate meetmetega või teistele kütuseliikidele üleminekuga). Julgeolekuvarude tähtsus on aastatega suurenenud ja selliste varude vabastamist loetakse nüüd üldiselt – ka energiaagentuuri poolt – peamiseks kriisiraskuste lahendamisviisiks. Nafta tarneraskuste korral saab julgeolekuvarude vabastamisega kiiresti asendada puuduva naftakoguse, häirimata ELi majandustegevust ja kodanike elu. Lisaks sellele rahastatakse nafta julgeolekuvarusid sageli tarbijatelt kogutud maksuga, seega on tarbijal seaduslik õigus loota, et tarneraskuste tekkimisel vabastatakse selliseid varusid, mitte ei piirata tarbimist.
            
            
               Asjaomast naftavarude direktiivi
                  1
                muudeti 2009. aastal ja seda kohaldatakse 2013. aastast. Sellega on kehtestatud tugevdatud raamistik nafta julgeolekuvarude loomiseks ja hädaolukorras kättesaadavaks tegemiseks ja määratakse kindlaks varude kasutamise kord. Samuti nõutakse sellega liikmesriikidelt, et neil oleks olemas kord, millega „kehtestada tarbimisele üldised või eripiirangud vastavalt varude prognoositavale puudujäägile, muu hulgas eraldades naftatooteid teatavatele kasutajarühmadele eelisõiguse alusel” (artikli 20 lõige 1). See on oluline vahend, mis aitab jõuda energiapoliitika varustuskindluse üldise eesmärgini. Nüüd, mil naftavarude läbivaadatud direktiiv on vastu võetud ja jõustunud, tundub ebaotstarbekas, et jõus on ka nõukogu otsuse 77/706/EMÜ kattuvad sätted.
            
            
               Seetõttu teeb komisjon ettepaneku, et nõukogu tunnistaks kehtetuks nõukogu otsuse 77/706/EMÜ ning samal ajal ka komisjoni otsuse 79/639/EMÜ. 
            
            
               2.HUVITATUD ISIKUTEGA KONSULTEERIMISE JA MÕJUHINNANGU TULEMUSED
            
            
               Nafta ja naftatoodete koordineerimisrühmaga konsulteeriti töörühma koosolekul 23. jaanuaril 2014. aastal, kas on sobiv tunnistada kehtetuks nõukogu otsus. Liikmesriigid toetasid algatust tunnistada kehtetuks nõukogu otsus ja komisjoni rakendusotsus, mis võeti vastu ajal, mil julgeolekuvarude tähtsus oli väiksem kui praegu. 
            
            
               Naftavarude läbivaadatud direktiivi (nõukogu direktiiv 2009/119/EÜ) käsitlevas mõjuhinnangus
                  2
                on uuritud alternatiivseid hädaolukordadele reageerimise vahendeid (tarbimise piiramine, muu kütuse kasutamine ja tootmise suurendamine), ning toodud esile nende puudused. Tarbimise piiramise meede vajab üldsuse heakskiitu, mida võib mõnikord olla raske saada ning see võib ka takistada ettevõtjate ja tööstuse toimimist ning kodanike liikumist.
            
            
               3.ETTEPANEKU ÕIGUSLIK KÜLG
            
            
               Ettepanek põhineb Euroopa Liidu toimimise lepingu artikli 122 lõikel 1 (endine Euroopa Ühenduse asutamislepingu artikli 100 lõige 1 ja endine Euroopa Majandusühenduse asutamislepingu artikli 103 lõige 4, millel põhineb nõukogu otsus 77/706/EMÜ).
            
            
               Eespoolnimetatud otsuse kehtetuks tunnistamise tõttu kaotab oma õigusliku aluse ja praktilise kohaldamisala komisjoni otsus 79/639/EMÜ, milles on sätestatud üksikasjalikud rakenduseeskirjad nõukogu otsuse 77/706/EMÜ rakendamiseks. Õiguskindluse tagamiseks tuleks ka komisjoni otsus 79/639/EMÜ kehtetuks tunnistada. Seda võib teha nõukogu komisjoni ettepaneku alusel. 
            
            
               2014/0342 (NLE)
            
            
               Ettepanek:
            
            
               NÕUKOGU OTSUS
            
            
               millega tunnistatakse kehtetuks nõukogu otsus 77/706/EMÜ ühenduse eesmärgi kohta vähendada primaarenergia allikate tarbimist toornafta ja naftatoodete tarneraskuste korral ning komisjoni otsus 79/639/EMÜ, millega sätestatakse nõukogu otsuse 77/706/EMÜ üksikasjalikud rakenduseeskirjad
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artikli 122 lõiget 1,
            
         
         
            
               võttes arvesse Euroopa Komisjoni ettepanekut,
            
            
               ning arvestades järgmist:
            
            
               (1)7. novembril 1977. aastal kehtestas nõukogu oma otsusega 77/706/EMÜ
                  3
                mehhanismi, mille abil sätestada ühenduse eesmärk vähendada primaarenergia allikate tarbimist toornafta ja naftatoodete tarneraskuste korral.
            
            
               (2)15. juunil 1979 sätestas komisjon oma otsuses 79/639/EMÜ
                  4
                üksikasjalikud rakenduseeskirjad nõukogu otsuse 77/706/EMÜ rakendamiseks.
            
            
               (3)Otsustega 77/706/EMÜ ja 79/639/EMÜ on kehtestatud keerukas kord, mis toob kaasa märkimisväärse halduskoormuse nii liikmesriikidele kui ka komisjonile, sealhulgas mitmesuguste aruandluskohustuste täitmine. Seda korda ei ole tegelikult kohaldatud.
            
            
               (4)Tarnekatkestuste korral saab julgeolekuvarudest puuduva koguse asendada kiiresti ja tõhusalt, häirimata majandustegevust ning takistamata liikumist. Seetõttu peetakse julgeolekuvarusid peamiseks vahendiks, millega vähendada tarneraskusi nafta tarnekatkestuste korral.
            
            
               (5)Lisaks on nõukogu direktiivis 2009/119/EÜ sätestatud tugevam raamistik, et tagada julgeolekuvarude kättesaadavus ja neile füüsiline ligipääsetavus ning kehtestada nende kasutamise kord.
            
            
               (6)Direktiiviga 2009/119/EÜ
                  5
                nõutakse liikmesriikidelt, et neil oleks kehtestatud kord, millega seada tarbimisele üldised või eripiirangud, muu hulgas eraldades naftatooteid teatavatele kasutajarühmadele eelisõiguse alusel.
            
            
               (7)Komisjoni õigusloome kvaliteedi ja tulemuslikkuse programmi kohaselt vaadatakse korrapäraselt läbi liidu õigusakte, et leida võimalusi nende lihtsustamiseks ning halduskoormuse vähendamiseks.
            
            
               (8)Otsuse 77/706/EMÜ kehtetuks tunnistamise tõttu kaotab oma õigusliku aluse ja praktilise kohaldamisala komisjoni otsus 79/639/EMÜ, milles on sätestatud üksikasjalikud eeskirjad nõukogu otsuse 77/706/EMÜ rakendamiseks.
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Otsused 77/706/EMÜ ja 79/639/EMÜ tunnistatakse kehtetuks.
            
            
               Artikkel 2
            
            
               Käesolev otsus jõustub kahekümnendal päeval pärast selle avaldamist Euroopa Liidu Teatajas.
            
            
               Artikkel 3
            
            
               Käesolev otsus on adresseeritud liikmesriikidele.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  Nõukogu direktiiv 2009/119/EÜ, 14. september 2009, millega liikmesriike kohustatakse säilitama toornafta ja/või naftatoodete miinimumvarusid, ELT L 265, 9.10.2009, lk 9–23.
               
               
                  
                     (2)
                  SEK(2008) 2858.
               
               
                  
                     (3)
                  Nõukogu otsus 77/706/EMÜ, 7. november 1977, ühenduse eesmärgi kohta vähendada primaarenergia allikate tarbimist toornafta ja naftatoodete tarneraskuste korral (EÜT L 292, 16.11.1977, lk 9).
               
               
                  
                     (4)
                  Komisjoni otsus 79/639/EMÜ, 15. juuni 1979, millega kehtestatakse nõukogu otsuse 77/706/EMÜ üksikasjalikud rakenduseeskirjad (EÜT L 183, 19.7.1979, lk 1).
               
               
                  
                     (5)
                  Nõukogu direktiiv 2009/119/EÜ, 14. september 2009, millega liikmesriike kohustatakse säilitama toornafta ja/või naftatoodete miinimumvarusid (ELT L 265, 9.10.2009, lk 9).